
Lokal lønnspolitikk ved Universitetet i Tromsø
Universitetsdirektøren legger med dette frem sak for universitetsstyret som omhandler fastsetting av lokal lønnspolitikk ved Universitetet i Tromsø.

 

Etablering av lokal lønnspolitikk er foretatt i henhold til hovedtariffavtalens pkt. 2.3.1, 1. ledd:

 

Statens lønnssystem forutsetter at de lokale parter har en egen lønnspolitikk. Det enkelte departement/virksomhet bør med utgangspunkt i sine oppgaver, personalsituasjon og budsjett utarbeide en personalpolitikk der lønnspolitikken går inn som en innarbeidet del. De sentrale avtaleparter tilrår at partene lokalt søker å komme fram til en felles plattform om hvordan lønnssystemet skal brukes – og hvilke lønnsmessige tiltak som er nødvendig for å nå virksomhetens mål.
 

Universitetsdirektøren har i samarbeid med tjenestemannsorganisasjonene utarbeidet forslag til

lokal lønnspolitikk for Universitetet i Tromsø (vedlegg 1). 

 

Forslaget er fundert på lønnspolitikken i Staten slik den er nedfelt i Hovedtariffavtalen og på de særavtaler som er inngått mellom partene.
I arbeidet med lokal lønnspolitikk har partene blitt enige om følgende:
 

Overordnede mål og prinsipper for lokal lønnspolitikk ved Universitetet i Tromsø
 

UiTs personalpolitikk skal underbygge universitetets målsettinger og resultatkrav innen undervisning, forskning og formidling. Lønnspolitikken er en viktig og integrert del av personalpolitikken og skal utøves med bakgrunn i virksomhetens oppgaver, personalsituasjon og budsjett – og under hensyn til hvilke tiltak som er nødvendig for å nå virksomhetens mål. 

UiT ønsker å gjennomføre en lønnspolitikk som stimulerer til utvikling, effektivitet og målrettede resultater. Lønnspolitikken skal være et av virkemidlene for å motivere til arbeidsinnsats, engasjement, utvikling og oppbygging av arbeidstakernes kompetanse for å sette dem i stand til å møte utfordringer på en effektiv og hensiktsmessig måte. Dette gjelder alle stillingskategorier ved UiT. Lønnspolitikken skal være et virkemiddel for å rekruttere og beholde kvalifiserte medarbeidere, samt stimulere til resultatoppnåelse og kompetanseutvikling.

Lønnsfastsetting kan være både individuell og differensiert, og kan avtales som minstelønn for grupper, jf. Hovedtariffavtalens pkt. 2.3.6. Lønnen skal stå i forhold til den enkelte arbeidstakers arbeids- og ansvarsområde, kompetanse, innsats og resultater. Markeds- og rekrutteringssituasjonen vil også påvirke lønnsfastsettingen, og i en del tilfeller medføre at ansatte får bedre lønnsbetingelser enn andre med sammenlignbare stillinger/kvalifikasjoner. 

UiTs lønnspolitikk tar utgangspunkt i en helhetlig betraktning av lønnsdannelsen og omhandler all inntekt som UiTs medarbeidere har som følge av sitt arbeidsforhold ved UiT. Det skal utarbeides årlige lønnsstatistikker.

Arbeidsgiverpartene på alle budsjettenheter er ansvarlig for lokal gjennomføring og oppfølging av universitetets lønnspolitikk.

UiTs lønnspolitikk skal utøves i et godt og utviklende samarbeid mellom likeverdige parter.
 

Høring
 

Forslaget til lokal lønnspolitikk er utarbeidet i samarbeid med tjenestemannsorganisasjonene. Det ble i mai 2007 oversendt til fakultetene/NFH og enhetene under styret for eventuelle merknader.

 

I høringsbrevet av 08.05.2007 ble det opplyst at arbeidsgiver og tjenestemannsorganisasjonene så langt ikke hadde oppnådd enighet om stillingsinnhold og kvalifikasjonskrav for følgende stillingskoder på lønnsplan 90.205 Bibliotekar: 1410 Bibliotekar, 1515 Bibliotekar og 1077 Hovedbibliotekar. For de øvrige punkter i den lokale lønnspolitikken var det oppnådd enighet mellom partene.
 

Det har kommet høringssvar fra Det medisinske fakultet, Det samfunnsvitenskapelige fakultet, Universitetsbiblioteket og Det matematisk-naturvitenskapelige fakultet.

 

Fakultetene hadde få merknader, og sluttet seg i det vesentligste til det utarbeidede forslaget til lokal lønnspolitikk. 

 

Drøftinger
 

På informasjons-, drøftings- og forhandlingsmøte 03.09 2007 ble forslaget til lokal lønnspolitikk ved Universitetet i Tromsø drøftet med organisasjonene. Partene oppnådde ikke enighet om stillingskodene 1410 Bibliotekar, 1515 Bibliotekar og 1077 Hovedbibliotekar. For øvrig ble partene enige om forslaget til lokal lønnspolitikk. 
Forskerforbundet, Norsk Tjenestemannslag og Parat leverte i etterkant av møtet en skriftlig begrunnelse for sitt standpunkt (vedlegg 2). På bakgrunn av et ønske om å oppnå full enighet vedrørende lokal lønnspolitikk har universitetsdirektøren imøtekommet noen av tjenestemannsorganisasjonenes merknader/krav:

Det er foretatt endringer i tråd med tjenestemannsrepresentantenes krav når det gjelder stillingsinnholdet for kode 1077 Hovedbibliotekar, og det er foretatt justeringer vedrørende kvalifikasjonskravet for stillingskode 1077. De aktuelle endringer/justeringer ble sendt ut til tjenestemannsorganisasjonene 05.10.2007 for ny drøfting. I tilbakemeldinger fra tjenestemannsrepresentantene fremgår det at de opprettholder sine krav når det gjelder kvalifikasjonskrav for kode 1515 bibliotekar og kode 1077 hovedbibliotekar. 

 

For kode 1515 gjelder uenigheten følgende:  

Arbeidsgiver mener at kompetansekravet skal være bibliotekrelevant utdanning.

Tjenestemannsorganisasjonene mener at kompetansekravet skal være bibliotekfaglig utdanning.
For kode 1077 gjelder uenigheten følgende:

Arbeidsgiver mener at hovedkravet til utdanning må være masternivå.
Tjenestemannsorganisasjonene mener at kravet til utdanning må være minimum bachelornivå. 
 Universitetsdirektørens vurderinger
 

Utgangspunktet for en etablering av en omforent lønnspolitikk er at partene oppnår enighet.

Ved Universitetet i Tromsø er partene enige i det alt vesentligste, som mål og prinsipper for lokal lønnspolitikk, kriterier for innplassering i stillinger, kriterier og prosedyrer ved lønnsforhandlinger og stillingsinnhold og kompetansekrav for de aller fleste stillingskoder. Det er imidlertid en uenighet når det gjelder kvalifikasjonskravene til bibliotekarstillinger, dvs. kode 1515 og 1077. Uenigheten omfatter altså 2 av ca. 75 stillingskoder som er i bruk ved UiT.
Begrunnelsen fra arbeidsgivers side for å opprettholde kvalifikasjonskravet til kode 1515  - bibliotekrelevant utdanning er at universitetsbiblioteket har sine oppgaver i en stor og mangfoldig utdanningsinstitusjon, og at det på den bakgrunn er nødvendig å ha stor bredde i sammensetningen av kompetanse. UB må kunne møte og betjene forskere og studenter på mange fagfelt, og det er viktig at biblioteket har faglige forutsetninger for å være i dialog med brukerne. Dette innebærer at det trengs ansatte med kompetanse ut over bibliotekfaglig utdanning, men ansatte med bibliotekfaglig kompetanse vil også ha sin naturlige plass på UB og innenfor denne stillingskoden. Det dreier seg altså ikke her om noen reduksjon av kompetansenivået, men et klart ønske om bredere kompetanse totalt sett på UB. Det vil fortsatt være krav om bachelornivå på utdanningen for tilsetting i stillingskode 1515.
Når det gjelder kode 1077 og arbeidsgivers hovedkrav om utdanning på masternivå er dette også  begrunnet ut fra den oppgave universitetsbiblioteket har. Det er viktig at det for tilsetting i denne koden, som i hovedsak benyttes til lederne av avdelingsbibliotekene eller til bibliotekarer med spesialoppgaver på høyt bibliotekfaglig nivå, kreves et utdanningsnivå som skaper tillit hos og som legger grunnlag for samhandling med brukerne.
Universitetsdirektøren er av den oppfatning at Universitetet/Universitetsbiblioteket er best tjent med å opprettholde disse kompetansekravene, og har av den grunn ikke funnet det mulig å imøtekomme tjenestemannsorganisasjonene på disse to punktene.
Tjenestemannsorganisasjonene hevder at det er et brudd med hovedtariffavtalen (HTA) i staten å tillate annen kompetanse enn bibliotekfaglig utdanning i bibliotekstillingene (se vedlegg). Det er etter universitetsdirektørens syn ikke mulig å lese dette ut av de føringer som staten har lagt for bruk av lønnssystemet. Dette synet er sannsynligvis en tolking av to bestemmelser i HTA der det heter: "Bibliotekfullmektig med 3-årig høgskoleutdanning som bibliotekar eller tilsvarende utenlands skole, skal lønnes som 1213 bibliotekar" og "Bibliotekar med 3-årig høgskoleutdanning som bibliotekar avlønnes som 1410 bibliotekar". Dette er bestemmelser som sikrer en bestemt lønnsplassering for ansatte med bibliotekarutdanning, men som ikke utelukker noen med annen utdanning fra å få tilsetting i kodene.

Ved de andre store universitetsbibliotekene er det variasjon i hvilke kvalifikasjonskrav som stilles. NTNU åpner for annen utdanning som alternativ til bibliotekarutdanning for både stillingskode 1515 og 1077. Det samme gjør UiB, mens UiO fortsatt krever bibliotekfaglig utdanning for kodene. 

Universitetsdirektøren vurderer det slik at det ideelle hadde vært å oppnå full enighet mellom arbeidsgiver og tjenestemannsorganisasjonene om lokal lønnspolitikk. Denne er førende ved fastsetting av lønn ved tiltredelse i stilling og ved lønnsforhandlinger for ansatte som er i stillinger. Imidlertid vil det være mulig å håndtere den foreliggende uenighet. Det vises til hovedtariffavtalens pkt. 2.3.8, nr. 1 der det fremgår at tjenestemannsorganisasjonene skal orienteres om den lønn en stilling vil bli utlyst med, samt at de tillitsvalgte kan kreve å få drøfte lønnsplasseringen. Utover denne begrensningen er det arbeidsgivers styringsrett å avgjøre den endelige utformingen av kunngjøringsteksten.
For de nært forestående og framtidige lønnsforhandlinger vil uenigheten neppe være kompliserende. De årlige lokale lønnsforhandlinger gjelder utelukkende lønnsopprykk (lønnstrinn) for ansatte som er i stillinger. Endring av stillingskode er bare forhandlingstema dersom stillingsinnehaverens oppgaver har endret seg i vesentlig grad. 
På denne bakgrunn, samt fordi det anses som viktig å få etablert en lokal lønnspolitikk ved Universitetet i Tromsø, som blant annet vil legge føringer for høstens lokale lønnsforhandlinger, legger universitetsdirektøren saken nå fram for universitetsstyret.

 

Forslag til vedtak:
Universitetsstyret godkjenner universitetsdirektørens forslag til lokal lønnspolitikk for Universitetet i Tromsø.
Tromsø, 09.10.2007

